ΓΡΑΠΤΗ ΕΡΩΤΗΣΗ E-2017/00

υποβολή: Jan-Kees Wiebenga (ELDR) προς το Συμβούλιο

(22 Ιουνίου 2000)

Θέμα: Η μη εσκεμμένη νομιμοποίηση του εμπορίου του PΜΚ και του ΧΤC

Στην οδηγία 93/46/ΕΟΚ(1) της Επιτροπής της 22 Δεκεμβρίου 1993 που αντικαθιστά και τροποποιεί την οδηγία 92/109/ΕΟΚ(2) του Συμβουλίου της 14ης Δεκεμβρίου 1992 σχετικά με την παρασκευή και την εμπορία ορισμένων ουσιών οι οποίες χρησιμοποιούνται για την παράνομη κατασκευή ναρκωτικών και ψυχοτρόπων ουσιών, αντικαθίσταται στο παράρτημα Ι η λέξη 3,4 Μεθυλενοδιοξυφαινυλοπροπαν-2-όνη από τη λέξη 3, 4 (Μεθυλενοδιοξυ)φαινυλοπροπανόνη. Η ουσία 3,4 Μεθυλενοδιοξυφαινυλοπροπαν-2-όνη δεν είναι η ίδια με την ουσία 3, 4 (Μεθυλενοδιοξυ)φαινυλοπροπανόνη. Η ουσία 3,4 Μεθυλενοδιοξυφαινυλοπροπαν-2-όνη η οποία είναι γνωστή επίσης και ως ΡΜΚ αποτελεί την βασική ουσία για το σκληρό ναρκωτικό XTC (έκσταση). Αυτά όλα περιγράφονται στην Ολλανδική Εφημερίδα των Νομομαθών της 26ης Μαΐου 2000, σελ. 1068/1069. Βλέπε επίσης και άρθρο στην εφημερίδα De Telegraaf της 29ης Μαΐου 2000.

1. Για ποιο λόγο έχει αντικατασταθεί στην οδηγία 93/46/ΕΟΚ της Επιτροπής της 22 Μαΐου 1993 στο παράτημα Ι, η λέξη 3,4 Μεθυλενοδιοξυφαινυλοπροπαν-2-όνη από τη λέξη 3, 4 (Μεθυλενοδιοξυ)φαινυλοπροπανόνη;

2. Αληθεύει ότι συνεπεία της προαναφερθείσας τροποποίησης στην οδηγία 93/46 ΕΟΚ της Επιτροπής το ΡΜΚ δεν συγκαταλέγεται πλέον στον κατάλογο των απαγορευμένων ουσιών και με αυτόν τον τρόπο από της 22 Μαΐου 1993 είναι στην ουσία νόμιμο;

3. Στην περίπτωση που έτσι έχουν τα πράγματα, σημαίνει άραγε αυτό ότι από 22 Μαΐου 1993 η κατασκευή και η εμπορία του ΡΜΚ και κατά συνέπεια του ΧΤC δεν είναι πλέον αξιόποινες πράξεις;

4. Μπορεί αυτά να σημαίνουν ότι σε πολλές περιπτώσεις η καταδίωξη δεν έχει νομική βάση γεγονός το οποίο μπορεί να οδηγήσει σε τερματισμό της προφυλάκισης και ενδεχομένως σε απαίτηση αποζημιώσεως από τις αρχές;

5. Θα μπορούσαν όλα αυτά να σημαίνουν ότι πολλοί κρατούμενοι έχουν καταδικασθεί αδίκως;

6. Με ποιο τρόπο πιστεύει το Συμβούλιο ότι πρέπει να αντιμετωπισθεί αυτή η πολύ σοβαρή κατάσταση;

(1) ΕΕ L 159 της 1.7.1993, σελ. 134.

(2) ΕΕ L 370 της 19.12.1992, σελ. 76.

Απάντηση

(30 Νοεμβρίου 2000)

1. Η οδηγία 92/109/ΕΟΚ του Συμβουλίου, της 14ης Δεκεμβρίου 1992, σχετικά με την παρασκευή και την εμπορία ορισμένων ουσιών που χρησιμοποιούνται για την παράνομη παρασκευή ναρκωτικών και ψυχοτρόπων ουσιών, αποσκοπεί στην καθιέρωση ενδοκοινοτικής παρακολούθησης ορισμένων ουσιών που χρησιμοποιούνται συχνά για την παράνομη παρασκευή ναρκωτικών και ψυχοτρόπων. Τα παραρτήματα αυτής της οδηγίας τροποποιούνται ή αντικαθίστανται με μια διαδικασία κανονιστικής επιτροπής, που ορίζεται από το άρθρο 10 της οδηγίας 92/109/ΕΟΚ.

2. Η οδηγία 93/46/ΕΟΚ της Επιτροπής, της 22 Μαΐου 1993, για την αντικατάσταση και τροποποίηση αυτών των παραρτημάτων, εκδόθηκε με την εν λόγω διαδικασία. Από την ερώτηση του αξιότιμου κ. βουλευτή προκύπτει ότι στο ολλανδικό κείμενο αυτής της οδηγίας έχει παρεισφρήσει κάποιο λάθος. Εφιστάται η προσοχή του αξιότιμου κ. βουλευτή στο γεγονός ότι, σε μια τέτοια περίπτωση, η Επιτροπή είναι αρμόδια να ζητήσει τη δημοσίευση διορθωτικού στην Επίσημη Εφημερίδα των Ευρωπαϊκών Κοινοτήτων. Εφόσον η Επιτροπή δεν μεριμνήσει για τη διόρθωση αυτή, η ουσία θεωρείται καταχωρημένη και η παράνομη χρήση της παρακολουθείται, κατά την έννοια της οδηγίας 92/109/ΕΟΚ.

3. Το Συμβούλιο καλεί τον αξιότιμο κ. βουλευτή να ενημερωθεί απευθείας από την Επιτροπή σχετικά με την πορεία του θέματος.

4. Το Συμβούλιο δεν διαθέτει πληροφορίες σχετικά με τις καταδίκες στις οποίες αναφέρεται ο αξιότιμος κ. βουλευτής καιπενθυμίζει ότι τυχόν ποινικές διώξεις εμπίπτουν στην εθνική αρμοδιότητα.